b'\n_START_ARTICLE_\nVinger torvstr\xc3\xb8fabrikk\n_START_PARAGRAPH_\nA/S Vinger Torvstr\xc3\xb8fabrik , 1906\xe2\x80\x931999, er et kulturminne langs \xc3\x98stre Sol\xc3\xb8rveg mellom Kongsvinger og Roverud i Hedmark fylke. Fabrikken produserte torvstr\xc3\xb8 til husdyrstr\xc3\xb8, isolasjonstorv til husbygging, jernbanematter mot telehiv og torv til fyringsanlegg. I nyere tid, med tilsetning av kunstgj\xc3\xb8dsel, var torven basis for ulike typer jordforbedring, huminal, til hagebruk.\n_START_SECTION_\nHistorie\n_START_PARAGRAPH_\nA/S  Vinger Torvstr\xc3\xb8fabrik ble anlagt p\xc3\xa5 Rustadmyra i Vinger, Sol\xc3\xb8r i 1906. Fabrikken ble etablert av Per Valentin Winsnes Sch\xc3\xb8ning (31. mai 1883 \xe2\x80\x93 19. juni 1970), og Andreas Hauge Ording (27. april 1880 \xe2\x80\x93 17. februar 1970). Kapital til opprettelse av fabrikken kom fra Mathias Karenius Sch\xc3\xb8ning (18. mars 1852 \xe2\x80\x93 20. juli 1921), far til Per V.W. Sch\xc3\xb8ning. Per og Andreas var tremenninger._NEWLINE_Myra p\xc3\xa5 cirka 500\xc2\xa0m\xc3\xa5l er en typisk hvitmosemyr, opprinnelig 4,5\xc2\xa0meter dyp, omdannet til sphagnum. Myra har god beliggenhet langs Sol\xc3\xb8rbanen. Det ble anlagt et sidespor fram til fabrikkbygningen, som bestod av l\xc3\xa5ve til torven, og magasin for torvballer. Maskineri var av beste type, og ble fra starten av drevet med damp. Bedriften beskjeftiget i sommertiden 20\xe2\x80\x9330 arbeidere, og var en betydelig arbeidsplass i distriktet, spesielt under de harde 1930-\xc3\xa5rene.\n_START_SECTION_\nBotanikk\n_START_PARAGRAPH_\nRustadmyra ble dannet for 8000\xe2\x80\x939000\xc2\xa0\xc3\xa5r siden i den eldre steinalder, en t\xc3\xb8rr og varm periode etter istiden. Havet stod maksimalt 200\xc2\xa0meter h\xc3\xb8yere enn i dag, Rustadmyras fjellgrunn l\xc3\xa5 cirka 80\xe2\x80\x9390\xc2\xa0meter under dav\xc3\xa6rende havflate. For 6000\xe2\x80\x938000\xc2\xa0\xc3\xa5r siden ble Gl\xc3\xa5mdalen med Glomma dannet. Gjennom hele perioden ble det dannet avsetninger av masser under vann p\xc3\xa5 Rustadmyra. Undergrunnsmateriale ble unders\xc3\xb8kt av Det norske jord- og myrselskap i 1985, og er beskrevet som relativt finkornet sandig silt. Over dette ble det dannet et sumplandskap med starr, siv og grasmyr og etter hvert hvitmose. En ren h\xc3\xb8ymosemyr er trebar p\xc3\xa5 grunn av mangel p\xc3\xa5 n\xc3\xa6ring. Veksten av torv p\xc3\xa5 Rustadmyra har v\xc3\xa6rt cirka 3\xc2\xa0meter p\xc3\xa5 6000\xc2\xa0\xc3\xa5r, gjennomsnittlig \xc2\xbd\xc2\xa0millimeter per \xc3\xa5r.\n_START_SECTION_\nProduksjon\n_START_PARAGRAPH_\nDet ble lagt ut skinneganger over Rustadmyra med samlet lengde p\xc3\xa5 ca 3500\xc2\xa0meter, og i tillegg noen hundre meter flyttbare spor, i alt 40\xc2\xa0tonn jern. Torven ble stukket en gang per \xc3\xa5r, n\xc3\xa5r teigen var ryddet. Torvstykker ble lagt utover teigen eller i ranker 3\xe2\x80\x934 i h\xc3\xb8yden. N\xc3\xa5r v\xc3\xa5rsolen hadde laget en t\xc3\xb8rr skorpe p\xc3\xa5 torvstykkene, ble de snudd. Etter videre t\xc3\xb8rk ble torven hesjet, kuvet eller b\xc3\xa5ret i sm\xc3\xa5hus._NEWLINE_Fram til 1915 var det 60 timers arbeidsuke. Gode torvstikkere kunne klare 2 til 3\xc2\xa0m\xc2\xb3 torv per time, men forholdene var ofte sv\xc3\xa6rt variable. _NEWLINE_Vinger Torvstr\xc3\xb8fabrikk leverte torv til jernbanematter, som ble brukt av NSB for \xc3\xa5 l\xc3\xb8se telehivsproblemer.  I perioden 1937 til 1965 produserte Vinger Torv 144\xc2\xa0188 matter til NSB. Vinger Torvstr\xc3\xb8fabrikk fors\xc3\xb8kte seg ogs\xc3\xa5 med eksporterte til USA, men det ble ikke i stor m\xc3\xa5lestokk. 1464 torvballer ble skipet med Bergensfjord til USA i 1937. I l\xc3\xb8pet av 90\xc2\xa0\xc3\xa5r ble det totale torvuttaket p\xc3\xa5 Rustadmyra cirka 705\xc2\xa0000\xc2\xa0m\xc2\xb3. Det \xc3\xb8verste laget p\xc3\xa5 1\xc2\xa0m er  borte._NEWLINE_Driften av Vinger Torvstr\xc3\xb8fabrikk ble p\xc3\xa5 slutten av 1990-\xc3\xa5rene forpaktet bort til A/S Nittedal Torvindustri, som ble opprettet av Alf Ording, s\xc3\xb8nn av Andreas Hauge Ording.  _NEWLINE_S\xc3\xb8ndre del av Rustadmyra er i dag opparbeidet til travbane.'